Rikke Hvilshøj (V), 2007-04-17:
Det har aldrig været regeringens hensigt, at en værge skal kunne agere myndighed og stå over de officielle myndigheders afgørelser af, om der er grundlag for at få opholdstilladelse i Danmark.
Der er selvfølgelig regler om, hvad der skal til, for at man kan få opholdstilladelse i Danmark, vi har en række myndigheder, som kan afgøre det, alt afhængig af hvad det er for en type ophold, der ansøges om, og det er selvfølgelig også de myndigheder, der skal afgøre det.
Jeg synes sådan set, at fru Henriette Kjær svarede utrolig godt på spørgsmålet ved at sige, at en værge jo ikke har det grundlag, der skal til for at foretage vurderingen.
Vi har lovgivningen, og myndighederne har jo også et ansvar for, at der tages særlige hensyn til børn, men det har aldrig været regeringens hensigt, at en udpeget værge skal kunne agere myndighed og vurdere mulighed for og grundlag for opholdstilladelse.
Det er blevet sagt af alle ordførere her i dag, at kampen mod menneskehandel er vigtig, og vi er alle sammen enige om, at vi ikke kan tage nok afstand fra det afskyelige, der ligger i at handle mennesker.
Derfor er jeg også glad for den opbakning, som jeg kan høre blandt ordførerne i dag, til lovforslaget, som man kan sige er en del af udmøntningen af regeringens handlingsplan til bekæmpelse af menneskehandel og, som hr. Morten Østergaard var inde på, jo også er et led i satspuljeaftalen om finansieringen af den.
Det her er så udlændingedelen som udmøntning af den aftale.
Der har været en række bemærkninger, som jeg gerne lige vil knytte nogle kommentarer til.
Det, der har været mest fokus på her, er refleksionsperioden på de 100 dage og den øgede beskyttelse og hjælp til de handlede børn, de uledsagede børn.
Med hensyn til børnene forstår jeg, at der er bred enighed om, at det er nogFTTMO77.FM Page 5652
Friday, August 24, 2007 9:33 AM
le forbedrede redskaber og muligheder, der lægges op til her i lovforslaget.
Vi kan nu give børnene en bedre beskyttelse, en bedre hjælp.
For regeringen har aldrig haft til hensigt, at nogen værge skulle kunne overrule myndighedsafgørelser.
Det er selvfølgelig i sidste ende myndighederne, der tager beslutninger om udsendelse.
Det har der ikke været tvivl om.
Det blev der sagt klart og tydeligt både fra socialministerens side og fra min side i det pågældende samråd, og det er også det, der ligger til grund i lovforslaget her, og det er det, der ligger til grund i den nye handlingsplan.
For jeg tror ikke – og det er også det, jeg hører – at vi ligger så langt fra hinanden, men alligevel skal regeringen have sådan et prædikat om, at vi stiller hårde krav med de elementer om at stille krav om samarbejde.
Altså, jeg synes jo sådan set, at det ikke bare er rimeligt, men jo også den bedst mulige måde at forberede hjemsendelsen på.
Jeg gætter på og forventer, at alle partier er enige om, at når der er en opholdsperiode, som afsluttes på et tidspunkt, så ligger der ude i horisonten en hjemsendelse.
Er det ikke det mest reelle, og er det ikke bedst for kvinderne i den sammenhæng, at man fra starten af siger: Nu skal vi bevæge os den vej, og det vil vi gerne hjælpe og støtte dig i?
Vi har tidligere i samlingen behandlet et beslutningsforslag fra oppositionen, som handlede om en refleksionsperiode på 3 måneder.
Jeg går ud fra, at oppositionen også dengang mente med sit forslag, at opholdet vel slutter efter de 3 måneder.
Vi vil jo sådan set bare gerne sikre os, at der sker et fornuftigt samarbejde med den pågældende, således at den hjemsendelse, som vil finde sted, foregår på en god og ordentlig måde, og at den er tilrettelagt på en betryggende måde.
Det er jo sådan set det, det her handler om.
Så vil jeg gerne understrege, at der er intet, der forhindrer kvinderne i at søge asyl, hvis de mener, der er grundlag for det, og det vil så blive undersøgt.
Der vil også være mulighed for at forlænge opholdet, hvis der er et samarbejde med politiet om opklaring og politiet vurderer, at de har behov for kvinden som vidne på et senere tidspunkt.
Når det gælder børnene, vil jeg også gerne understrege, at der selvfølgelig altid vil blive set på, om det er muligt at sende børnene hjem, om der er nogen eller noget at sende børnene hjem til, og at vi allerede i dag har en særlig sikring og en særlig beskyttelse af børnene i lovgivningen, når muligheden for at sende dem hjem skal vurderes.
Det håber jeg selvfølgelig at vi kan blive enige om.
Jeg har noteret mig en række mere detaljerede spørgsmål, som jeg selvfølgelig meget gerne vil svare på under udvalgsbehandlingen, men der er blevet nævnt yderligere en ting, som jeg godt vil kommentere.
Fru Sophie Hæstorp Andersen gav udtryk for, at hun savner et styrket samarbejde med ngo’er i hjemlandet.
Det er en del af handlingsplanen, at også det samarbejde vil blive styrket, især når vi taler om børnene.
Jeg har ikke gennemlæst bemærkningerne til lovforslaget en ekstra gang, og det kan godt være, at det ikke fremgår så tydeligt af forslaget, fordi det handler om at ændre udlændingeloven, men i handlingsplanen er der meget stort fokus på samarbejdet med ngo’er i hjemlandet, så jeg er enig i synspunktet om, at det er vigtigt at styrke de kontakter.
Uanset om det sker i et EU-samarbejde eller et nordisk samarbejde, ser jeg meget gerne, at vi styrker kontakten med ngo’er i hjemlandet.
Vi har allerede nogle gode samarbejder på nogle fronter, bl.a. er Dansk Røde Kors utrolig gode til at hjælpe, hvis f.eks. børnenes forældre skal findes.
Men jeg ser også meget gerne, at vi kan styrke ngo-samarbejdet endnu mere, end tilfældet er i dag.
Det kræver selvfølgelig, at vi har og arbejder videre med at få de rette kontakter og de rette netværk, det kan vi sagtens arbejde FTTMO77.FM Page 5653
videre med, og det er også en del af handlingsplanen.
Kort om Libanon og den deraf afledte diskussion af muligheden for at sammenkøre registre: Det er en del af lovforslaget, men kun et meget lille element.
Vi har jo en aftale om, at der er grænser for, hvor små lovforslag der kan fremsættes, men det handler om, at vi i fremtidige indsatser ikke behøver at gøre det i selve evakueringssituationen, fordi det kan gå lidt stærkt her, men at vi efterfølgende kan kontrollere, om udlændingeloven er blevet overholdt af de personer, som er blevet evakueret.
Endelig er der proformadelen, som jeg kan forstå at der ikke skulle være de store problemer med, og jeg er også tilfreds med, at borgerlige vielsesmyndigheder har pligt til at indberette.
Hr. Morten Østergaard nævnte nogle beretninger om retssikkerhed i forbindelse med bedømmelse af, om der er tale om et proformaægteskab.
Det synes jeg vi skal kigge nærmere på i udvalgsarbejdet.
Jeg vil foreslå hr. Morten Østergaard at stille nogle spørgsmål, og at vi så kigger på det.
Det er selvfølgelig noget, der kan være meget ømtåleligt en gang imellem.
Jeg er sikker på, at man forsøger at løse problemerne på bedste vis, men jeg svarer meget gerne på spørgsmål, og lad os få afdækket, hvis der er nogle sager, som har skabt bekymring hos hr. Morten Østergaard.